## Pravilnik o uvjetima obavljanja poslova pratnje i osiguranja novca, vrijednosnih papira i dragocjenih kovina i metala te načinu izdavanja i oduzimanja posebnog odobrenja za obavljanje tih poslova

### NN 80/1999 (30.7.1999.), Pravilnik o uvjetima obavljanja poslova pratnje i osiguranja novca, vrijednosnih papira i dragocjenih kovina i metala te načinu izdavanja i oduzimanja posebnog odobrenja za obavljanje tih poslova

# MINISTARSTVO UNUTARNJIH POSLOVA

Na temelju članka 82. stavka 1. podstavka 1. i 4. Zakona
o zaštiti osoba i imovine (»Narodne novine« br.
83/96.) ministar unutarnjih poslova donosi

## PRAVILNIK

### O UVJETIMA OBAVLJANJA POSLOVA PRATNJE I OSIGURANJA NOVCA, VRIJEDNOSNIH PAPIRA I DRAGOCJENIH KOVINA I METALA TE NAČINU IZDAVANJA I ODUZIMANJA POSEBNOG ODOBRENJA ZA OBAVLJANJE TIH POSLOVA

Članak 1.

Trgovačko društvo koje obavlja zaštitarsku djelatnost
i unutarnja zaštitarska služba (u daljnjem tekstu: ovlašteno
trgovačko društvo) smije obavljati poslove pratnje
i osiguranja novca, vrijednosnih papira i dragocjenih kovina i
metala samo na temelju posebnog odobrenja policijske uprave.

Članak 2.

Za obavljanje poslova iz članka 1. ovoga Pravilnika ovlašteno
trgovačko društvo mora posjedovati najmanje jedno
vozilo izvedeno i opremljeno na način propisan ovim Pravilnikom
(u daljnjem tekstu: oklopljeno vozilo).

Članak 3.

Oklopljeno vozilo mora biti izvedeno tako da razina zaštite
odgovara tehničkim zahtjevima koji su utvrđeni hrvatskim
normama ili priznatim pravilima tehničke prakse.

Članak 4.

Unutar oklopljenog vozila moraju postojati najmanje dva odvojena
prostora (prostor za vozača i pratitelja te prostor za
teret).

Pregrade koje odvajaju prostore u oklopljenom vozilu moraju biti
izvedene u istoj razini zaštite kao i oklopljeno vozilo.

Članak 5.

Oklopljeno vozilo mora biti opremljeno:

1. sustavom tehničke zaštite, koji sprječavaju
neovlašteni ulazak u oklopljeno vozilo, otkrivaju, bilježe
i dojavljuju pokušaj neovlaštenog ili nasilnog ulaska
u oklopljeno vozilo,

2. telekomunikacijskim sustavima i to:

a) radio telefonom (sustav javne telekomunikacije) i

b) sustavom mobilne i prijenosne radio-veze (sustav telekomunikacije
za vlastite potrebe),

3. sredstvima za gašenje požara, sukladno propisima
iz područja zaštite od požara.

Članak 6.

Posadu oklopljenog vozila čine vozač i najmanje
jedan pratitelj.

Svi članovi posade oklopljenog vozila moraju biti čuvari,
odnosno moraju imati ovlast za obavljanje poslova tjelesne zaštite.

Pri obavljanju poslova iz članka 1. ovoga Pravilnika svi
članovi posade oklopljenog vozila moraju biti naoružani
vrstom vatrenog oružja propisanom Pravilnikom o obavljanju
poslova tjelesne zaštite (»Narodne novine«, br.
119/97.).

Članak 7.

Kada se novac, vrijednosni papiri, dragocjene kovine i metali
prenose pješice, poslove pratnje i osiguranja obavlja najmanje
jedan čuvar.

Osoba koja pješice prenosi novac, vrijednosne papire, dragocjene
kovine i metale (u daljnjem tekstu: teklić) ne mora biti
čuvar.

Članak 8.

Prilikom prijenosa novca, vrijednosnih papira i dragocjenih kovina
i metala teklići rabe sustav tehničke zaštite.

Sustavom tehničke zaštite, u smislu ovoga Pravilnika,
razumijeva se spremnik za prijenos predmeta iz stavka 1. ovoga
članka, koji je izveden tako da konstrukcijom sprječava
nasilno otvaranje i otuđenje sadržaja, a pokušaj
nasilnog otvaranja dojavljuje zvučnim, svjetlosnim ili
drugim tehničkim signalom.

Članak 9.

Spremnik u kojemu se prenosi novac, vrijednosni papiri i dragocjene
kovine i metali ne smiju biti mehanički vezani za teklića.

Ukupna težina spremnika iz stavka 1. ovoga članka
i predmeta koji se u njemu prenose ne smije biti veća od
15 kg.

Teklić smije nositi samo jedan spremnik.

Članak 10.

Prilikom obavljanja poslova pratnje i osiguravanja novca, vrijednosnih
papira i dragocjenih kovina i metala koje prenosi teklić,
čuvar je naoružan propisanom vrstom vatrenog oružja
i opremljen radio telefonom (sustavom javne komunikacije) ili
sustavom prijenosne radio-veze (sustavom telekomunikacije za vlastite
potrebe).

Članak 11.

Zahtjev za izdavanje posebnog odobrenja iz članka 1. ovoga
Pravilnika podnosi se nadležnoj policijskoj upravi.

Uz zahtjev iz stavka 1. ovoga članka prilaže se:

1. odobrenje o početku rada ovlaštenog trgovačkog
društva (članak 12. stavak 1. Zakona o zaštiti
osoba i imovine) ili suglasnost za početak rada unutarnje
zaštitarske službe (članak 61. stavak 1. Zakona
o zaštiti osoba i imovine),

2. dokaz o posjedovanju oklopljenih vozila, propisane razine zaštite,

3. dokaz o posjedovanju propisanih sredstava za gašenje požara,
odgovarajuće kakvoće,

4. dokaz o posjedovanju propisanog sustava javne telekomunikacije,

5. odobrenje Ministarstva pomorstva, prometa i veza o planu telekomunikacija
za vlastite potrebe i dodjeli frekvencija za UKV radijsku mrežu.

Članak 12.

Načelnik nadležne policijske uprave imenuje povjerenstvo
koje utvrđuje postojanje uvjeta propisanih ovim Pravilnikom.

Povjerenstvo iz stavka 1. ovoga članka sastoji se od dva
zaposlenika nadležne policijske uprave, od kojih je jedan
inspektor za nadzor nad obavljanjem zaštitarske djelatnosti,
a drugi inspektor zaštite od požara.

Članak 13.

Povjerenstvo iz članka 12. ovoga Pravilnika, na temelju
priloženih pisanih dokaza i neposrednim očevidom tehničke
opremljenosti, utvrđuje ispunjavanje uvjeta propisanih ovim
Pravilnikom.

Članak 14.

Nadležna policijska uprava vodi upisnik ovlaštenih trgovačkih
društava kojima je dano posebno odobrenje iz članka
1. ovoga Pravilnika.

Ovlašteno trgovačko društvo, kojemu je dano posebno
odobrenje iz članka 1. ovoga Pravilnika, vodi upisnik o
svim poslovima obavljenim na temelju posebnog odobrenja.

Članak 15.

Nadležna policijska uprava rješenjem će oduzeti
posebno odobrenje iz članka 1. ovoga Pravilnika ako:

- se utvrdi da su u obavljanju poslova pratnje i osiguranja novca,
vrijednosnih papira i dragocjenih kovina i metala učinjeni
teži propusti u poštovanju zakona i drugih propisa,

- ovlašteno trgovačko društvo odnosno unutarnja
zaštitarska služba prestane obavljati zaštitarsku
djelatnost,

- prestanu postojati neki od uvjeta na temelju kojih je posebno
odobrenje dano.

Članak 16.

Ovaj Pravilnik stupa na snagu osmoga dana od dana objave u »Narodnim
novinama«.

Broj: 511-01-64-12526/99.
Zagreb, 15. srpnja 1999.

Ministar
**mr. Ivan Penić,** v. r.

Pravilnik, NN 80/1999-1427